Fajnie mieć piykny niedzielny ancug, ale niy ma siyły, kiedyś sfifro sie zōłzōm abo roztargo. A jak to trefi przed wielkōm imprezōm? Dyć gańba iś na weseli w arbaju… Ôstatni szpile reprezyntacyjne latoś to do zakwalifikowanych już na Mundial ôpcjo do ôbadanio planu B – nowych taktyk, knifōw, czornych kōni. Fto rod po awansie Polokōw pado, że w kadrze Nawałki wszyjsko funguje jak trza chyba doł sie zrobić za błozna rankigowi FIFA.
Nawałka mōnter dziwo sie na to co sie pocho w kadrze, beztōż kōmbinuje… Eli pōmoc przidzie ze Ślōnska? Selekcjōner mo syntymynt do Górnika Zobrze. Powołani do kadry dwōch nowych Grubiorzy niy wziyno sie jednak z luftu. Pōmōgła sam bez godki gra cołkigo Górnika. Damian Kądzior i Rafał Kurzawa wartko jednak piyrszych skrzipek w kadrze niy zagrajōm (z Urugwajym ani niy wleźli). U Nawałki debiutuje sie po lekku…
Wiy ô tym Kamil Wilczek (w kadrze 2 lata, z Urugwajym I roz w podstawie). Co do niego i Jakuba Świerczoka (I roz w kadrze, debiut z Urugwajym) Nawałka mo chyba jednak wiynksze plany. Rewiyry Milika i Lewandowskigo dowajōm do myślynio. Kery ze Ślōnzokōw wyônaczy sie na zmiynnika numer jedyn w ataku? Mało czasu na testy. Nawałka stowo do „randki w ciymno”…
Kandydat nr 1. Grocz z Wodzisławia za łebka wyhoczōny bez hiszpańskich skautōw (UD Horodada). Hneda nazod na Ślōnsku. Tytuł nojlepszego snajpera Ekstraklasy w Piaście Gliwice zakludziōł go do Serie A. W ôstatnim sezōnie w duńskim Brøndby 19 bramōw a 14 asyst. Bōł w cugu, tera trocha sztopnōł, bo tyż mało kiedy szpilo po 90 min. Wilczek jednak sztyjc bajsnōnć poradzi…
Kandydat nr 2. Synek z Tychōw tyż wczas ôgłoszōny „talyntym”, tyż wczas na Zachodzie. Transfer z Polonii Bytōm do Kaiserslautern niy rozfechtowoł jednak jego kariery. Świerczok bezmałaś w Nimcach poradziōł zjeś krauza nutelli ôroz. Wziōn sie za sia i spamiyntoł sie w Tychach. Latoś w Zagłębiu Lubin klupnōł już 9 bramōw.
Niystety z Urugwajym ôba bez bramy… Adamie, wybōr noleży do Cia.
szl_Latn szl_Latn szl_Latn szl_Latn szl_Latn szl_Latn